বাংলাদেশ তৃতীয় বিশ্বের অনুন্নত এবং ক্ষুদ্র একটি দেশ। তবে কৌশলগত কারণে আন্তর্জাতিক পরিম-লে বাংলাদেশের অনেক গুরুত্ব রয়েছে। বাংলাদেশের তিনদিকেই ভারত, যা বর্তমান বিশ্বের আরেকটি উদীয়মান পরাশক্তি। ভারতের সাথে বর্তমান বাংলাদেশ সরকারের সম্পর্ক অনেক বেশি বন্ধু ভাবাপন্ন। আবার আরেক পরাশক্তি চীনের সাথেও বাংলাদেশের ভালো সম্পর্ক। কিন্তু চীন এবং ভারত পরস্পর শত্রু ভাবাপন্ন। সীমান্ত সমস্যা, তিব্বত সমস্যা এবং শক্তির প্রতিযোগিতার কারণে ভারত এবং চীন পরস্পর শত্রু ভাবাপন্ন এবং তাদের মধ্যে দীর্ঘদিন ধরেই বিরাজ করছে বৈরী ভাব। এক কথায় দীর্ঘদিন থেকেই চীনের সাথে ভারতের অঘোষিত একটি যুদ্ধ চলছে। আবার বাংলাদেশের প্রতিবেশী মিয়ানমারের সাথেও চীনের দীর্ঘদিনের বন্ধুত্ব। আবার ভারতের চিরশত্রু পাকিস্তান হচ্ছে চীনের পরম বন্ধু। ফলে ভারত এবং চীনের সাথে সম্পর্ক গড়ার ক্ষেত্রে বাংলাদেশকে সতর্ক পন্থা অবলম্বন করতে হবে। ভারতের সাথে বাংলাদেশের বেশি বন্ধুত্ব চীনের কাছে যেমন অপছন্দ, ঠিক তেমনিভাবে চীনের সাথে বেশি বন্ধুত্ব ভারতের কাছে অপছন্দ। একইভাবে ভারতের সাথে বাংলাদেশের বৈরিতা চীনের কাছে যেমন পছন্দ, ঠিক তেমনিভাবে চীনের সাথে বাংলাদেশের বৈরিতা ভারতের কাছে পছন্দ। কথাগুলো অবিশ্বাস্য এবং অতিরঞ্জিত মনে হলেও এটাই কিন্তু সত্য এবং বাস্তবতা। কারণ শত্রুর শত্রু বন্ধু এবং শত্রুর বন্ধুও শত্রু। একইভাবে বন্ধুর বন্ধু বন্ধু এবং বন্ধুর শত্রুও শত্রু। বর্তমান বিশ্বের রাষ্ট্রসমূহের মধ্যে রাজনৈতিক, কূটনৈতিক, অর্থনৈতিক এবং সামরিক ক্ষেত্রে যে ঐক্য এবং দূরত্ব, তার মাপকাঠি কিন্তু এটাই এবং এটার ভিত্তিতেই সম্পর্ক, মেরুকরণ এবং বিভাজন চলছে। মূলত এ নিয়মেই আন্তর্জাতিক সম্পর্ক গড়ে ওঠে। এখানে আদর্শ কোনো ফ্যাক্টর নয়। যুক্তরাষ্ট্রের শত্রু বলেই চীন, রাশিয়া, ভেনিজুয়েলা, উত্তর কোরিয়া সাথে ইরানের ভালো সম্পর্ক। একইভাবে যুক্তরাষ্ট্রের শত্রু বলেই সিরিয়ার সাথে চীন, রাশিয়া এবং ইরানের ভালো সম্পর্ক। একই সাথে যুক্তরাষ্ট্র এবং ইসরাইলে প্রধান শত্রু বলেই হামাস এবং হিজবুল্লাহর সাথে সিরিয়ার প্রেসিডেন্ট বাসার আল আসাদের ভালো সম্পর্ক। একইভাবে চীন এবং মায়ানমার উভয়েই যুক্তরাষ্ট্রের সাথে বৈরী ভাবাপন্ন বিধায়, তাদের মধ্যে রয়েছে মিত্রতা। একইভাবে ভারতের শত্রু হওয়ায় পাকিস্তান হয়েছে চীনের মিত্র। বাংলাদেশের সাথে বহিঃবিশ্বের সম্পর্ক এই বাস্তবতার বাইরে নয়। সুতরাং বৃহৎ এবং পরস্পর বৈরী ভাবাপন্ন দুই রাষ্ট্র চীন এবং ভারতের সাথে সম্পর্ক প্রতিষ্ঠার ক্ষেত্রে বাংলাদেশকে সাবধানে পথ চলতে হবে। কোনো ধরনের আবেগ নয় বরং বাস্তবতার ভিত্তিতে প্রত্যেক রাষ্ট্রকে সম্মান করতে হবে এবং তাদের সাথে বন্ধুত্বপূর্ণ সম্পর্ক প্রতিষ্ঠা করতে হবে। এক্ষেত্রে বাংলাদেশকে তার অবস্থান ঠিক রাখতে হবে এবং স্বকীয়তা বজায় রাখতে হবে। অপরের স্বাধীনতা-সার্বভৌমত্বের প্রতি যেমন সম্মান প্রদর্শন করতে হবে, ঠিক তেমনি নিজের স্বাধীনতা সার্বভৌমত্বকেও সুরক্ষিত করতে হবে। নিজের অবস্থানকে অক্ষুণœ এবং সুদৃঢ় করে তবেই ভারত এবং চীনের সাথে সম্পর্ক রক্ষা করতে হবে। নিজের স্বকীয়তাকে কখনো বিসর্জন দেয়া যাবে না। এক্ষেত্রে ব্যালেন্স অব পাওয়ার এবং ব্যালেন্স অব রিলেশান বজায় রাখতে হবে এবং কারো বিরাগভাজন হওয়া যাবে না। বৃহৎ শক্তিকে কৌশলেই হ্যান্ডেল করতে হবে এবং সাবধানে অগ্রসর হতে হবে। আমরা চাই, সবার সাথে বন্ধুত্ব এবং সহযোগিতা।